Jens Peter Vernersen (S), 2006-01-26:
Beslutningsforslaget fra SF er et godt bidrag til debatten om udviklingen af den regionalpolitiske beskæftigelsesindsats.
Forslaget opfordrer regeringen til at fremlægge en plan for en prioriteret regionalpolitisk indsats.
Men det er jo nogen tid siden, forslaget er fremsat, og Socialdemokratiet er helt enig i, at en sådan plan er helt afgørende, fordi alle tal viser, at Danmark bliver mere og mere skævt.
De geografiske forskelle bliver større og større; en række områder, som omfatter i alt 31 kommuner, har en overarbejdsløshed på ikke mindre end 8.000, og det er altså ret voldsomt.
Når vi ser på uddannelsesområdet og dermed også på mulighederne på arbejdsmarkedet, er Danmark skævt i dag.
Undersøgelsen viser, at det bliver universitetsbyerne, der vinder.
Efterspørgslen på arbejdskraft i Århus- og Københavnsregionerne vil stige med 80.000 medarbejdere, hvorimod resten af landet får et tab på 40.000 medarbejdere, hvis man bare ser frem til 2015.
Og det er altså ikke ret langt frem, det er kun 10 år, vi taler om.
Det vil forandre vort land ganske betydeligt.
Derfor støtter Socialdemokratiet, at der bliver udarbejdet en handlingsplan, der kan vende den situation, så der kommer nye arbejdspladser i de områder, hvor der har været en vigende beskæftigelse.
Derfor støtter vi hovedsynspunkterne i det fremsatte forslag.
Vi tager ikke stilling til de enkelte elementer i bemærkningerne til forslaget, men støtter som sagt hovedsynspunkterne.
Først og fremmest skal vi have vendt den negative uddannelsesspiral, idet vi af undersøgelsen kan se, at efterspørgslen på ufaglært arbejdskraft falder voldsomt frem mod 2015, faktisk med 10 pct. i store dele af landet, ikke mindst der, hvor de regionale problemer med beskæftigelsen er størst.
Det er muligt at placere uddannelse og forskning uden for de kendte miljøer.
Derfor foreslog Socialdemokratiet op til valget fire nye universitetsfilialer i sårbare områder.
De problemer, der er i dag, bliver større, hvis ikke vi gør noget, og det er katastrofalt.
Udviklingen går i stik modsat retning af målene i regeringens regionalpolitik.
Vi ser også regeringens uddannelsespolitik med flere unge, der ikke får en faglig uddannelse, som et problem.
Frem mod 2015 stiger efterspørgslen efter uddannede på alle uddannelsesniveauer.
Der er brug for en indsats både på voksen- og efteruddannelse.
Hjemmearbejdspladser, som placeres i de regionalt svage områder, der taber beskæftigelse, skal ikke mangle hurtige internetforbindelser.
Det er der faktisk rigtig mange områder, der gør i dag.
Senest har vi på TV/MIDT-VEST set, hvordan man i store dele af Jylland ikke kan kommunikere over internettet, fordi hastigheden er så dårlig, at det er fuldstændig uanstændigt.
Det kan godt være, at ministeren og TDC siger, at de leverer bredbånd til 98 pct. af befolkningen, men der er altså utrolig mange mennesker, der ikke oplever en hurtig forbindelse, når de er på internettet.
Jeg tror, det er langt over 2 pct., og det vil blive undersøgt.
Vi har eksempler på it-hastigheder, der er så dårlige, at computerne overhovedet ikke kan komme på.
Det er selvfølgelig ganske problematisk.
Vi har desværre ikke set, at forskningsministeren gør meget for den sag.
Infrastrukturen må være på plads, så de virksomheder, der har valgt at placere sig i udkanten af Danmark, ikke flytter for at komme tættere på ordentlige veje og jernbaner.
Det er også et problem.
Vi kan se det ude på Vestas Vindmøllefabrik, der har vældige problemer, når de skal transportere deres lange mølletårne væk fra fabrikken.
Alternative energier, udbygning af vindmøller og bioanlæg, skal understøttes og ikke bremses af en regering, der er så markedsfikseret, at udvikling kun skal ske, hvis produktet fra starten kan klare sig på markedet – som jeg forleden hørte transportministeren udtrykke det.
Som bekendt lykkedes det kun at få mulighed for udbygning af nye vindmølleparker, fordi regeringen blev sat under pres af SF, Det Radikale Venstre og S.
Det var en skandale, at regeringen som noget af det første besluttede at stoppe udviklingen af disse vindmølleparker.
Jeg var kort tid efter i Tyskland.
De sagde dernede: Hvorfor skal vi købe jeres vindmøller, når I ikke engang selv vil investere i vindmøller længere?
Det var altså en meget problematisk beslutning, der blev truffet på daværende tidspunkt af erhvervsministeren og regeringen.
Der skal være plads til lokal forædling af landbrugsprodukter, så alt ikke bliver kvalt af de store landbrugsmastodonter.
Der er faktisk masser af mennesker, der gerne vil købe alternative landbrugsprodukter.
Det kan man se på de mange gårdbutikker, der skyder op.
Der er brug for en langt større understøttelse af turismen, som er afgørende for mange af de områder, der har det vanskeligst.
Der er et aftagende antal turister i Danmark, og der er ikke meget, der tyder på, at det, man hidtil har gjort i regeringen, har flyttet noget som helst.
Jeg ved godt, at man siger, at man har bevilget 140 mio. kr., men hvad kan de bruge det til der, hvor de ser, at turistantallet falder og falder?
Det sker på Bornholm, hvor det ikke er småting, det drejer sig om.
Der er brug for initiativer, og vi afventer nu, at regeringen kommer med en handlingsplan.
Det synes jeg faktisk kunne være nyttigt, uanset om man får flertal for at stemme det her forslag ned.
Så jeg synes, at man skulle tænke over det og gøre noget mere ved det, så vi kan få udviklet de her områder.